Andrew Anglin

**Andrew Anglin** (s. 1984) on yhdysvaltalainen uusnatsi ja salaliittoteoreetikko. Hän perusti *[[The Daily Stormer]]* -nettisivuston, jonka kautta hän on järjestänyt runsaasti häirintäkampanjoita. Anglin on luonnehtinut itseään trolliksi. Sanojensa mukaan hän pyrkii kasvattamaan valkoisten "rotutietoisuutta", minkä hän toivoo johtavan rotusotaan Yhdysvalloissa. Vuonna 2017 Anglinia kuvailtiin alt-right-liikkeen tehokkaimmaksi propagandistiksi. Hänestä tuli saamillaan kryptovaluuttalahjoituksilla miljonääri.

## Tausta
Anglin varttui Worthingtonissa Ohiossa. Sanojensa mukaan hän luki alun perin vasemmistolaista kirjallisuutta muun muassa Noam Chomskylta. Tämän jälkeen hän tutki islamia ja buddhalaisuutta. Anglin on kertonut lopulta ryhtyneensä fasistiksi tutustuttuaan Adolf Hitlerin ja Benito Mussolinin ajatuksiin.

Anglinin entiset luokkatoverit Linworth Alternative Program -nimisestä high schoolista kertoivat vuonna 2017 *[[The Atlantic]]ille* Anglinin olleen aikoinaan liberaali, vegaani ja ateisti, joka tuomitsi rasismin ja homofobian. Entiset luokkatoverit väittivät Anglinin käyttäneen muun muassa psilosybiinisieniä, kokaiinia ja dekstrometorfaania, minkä jälkeen hän oli alkanut muuttua sekavammaksi, pelottavammaksi ja aggressiivisemmaksi.

Anglin sai varhaisia vaikutteita salaliittoteoreetikko Alex Jonesin ajattelusta ja alkoi kannattaa syyskuun 11. päivän iskuihin liittyviä salaliittoteorioita.

## Toiminta vaikuttajana
### Toiminta Unite the Right Rallyyn saakka
Anglin palasi Ohioon vuonna 2012 ja perusti lyhytikäisen *Total Fascism* -nettisivun, joka sisälsi pitkiä esseitä fasismista. 4. heinäkuuta 2013 hän perusti *[[Der Stürmer]]in* mukaan nimetyn *The Daily Stormerin*, jossa yhdisti päivittäiset uutisaiheet rasistisiin meemeihin. Visuaalinen tyyli tehtiin samankaltaiseksi kuin 4chanin ja 8chanin. Anglinin mukaan tämä on tehnyt nuorista vastaanottavaisempia hänen ajatuksilleen. Hän on nimennyt kohdeyleisöksi 10–30-vuotiaat miehet. Anglinin seuraajat ovat viittaneet itseensä nimityksillä "Stormer Troll Army" ja "Stormers". Anglin teki sivuston kehittämisessä yhteistyötä hakkeri Weevin kanssa. Anglin sai sivustolleen suurimman suosion vuosina 2013–2017, mutta hänen vaikutusvaltansa väheni tämän jälkeen alt-right-liikehdinnän heikentyessä. Anglin on kertonut käyttävänsä naisvihaa välineenä pettyneiden ja katkeroituneiden nuorten miesten houkuttelemiseen aatteensa piiriin. Vuonna 2015 hän totesi miesten oikeuksiin keskittymisen kannustavan ihmisiä paremmin kuin rotukysymyksiin keskittymisen ja niin kutsutun juutalaiskysymyksen käsittelyn.

Vuonna 2014 Anglin kannusti lukijoitaan lähettämään juutalaisvastaisia viestejä brittipoliitikko Luciana Bergerille uusnatsi Garron Helmin pidätyksen jälkeen. Anglin ohjeisti seuraajiaan perustamaan sähköposti- ja Twitter-tilejä suojaten IP-osoitteet. Syyskuussa 2014 häirintäkampanja kohdistettiin Alex Jonesiin. Syynä oli avioliitto juutalaisen naisen kanssa. Marraskuussa 2015 Anglin käynnisti useita kampanjoita ja tuli poistetuksi Twitteristä. Perheenjäsenensä mukaan hän muutti noin vuonna 2015 Venäjälle, ja vuonna 2016 hän äänesti Yhdysvaltain vaaleissa Krasnodarista käsin. Anglin kannatti Donald Trumpia, ja sadoissa hänen sivustonsa julkaisuista hyökättiin Trumpia haastaneita republikaaneja ja näiden perheitä kohtaan. Trumpin voitettua vuoden 2016 vaalit Anglin kannusti seuraajiaan häiritsemään muslimeja ja tekemään näiden olosta "epätoivotun". Hän viittasi Trumpiin vapahtajana.

Maaliskuussa 2016 Anglinin tuella hakkeri Weev suoritti operaation, jossa tuhannet, usein yliopistoissa sijainneet tulostimet tulostivat *The Daily Stormer* -sivuston mainoslehtisiä. Joulukuusta 2016 tammikuuhun 2017 Anglin kampanjoi Montanan Whitefishissä asunutta juutalaista kiinteistönvälittäjä Tanya Gershiä vastaan. Hän julkaisi Gershistä ja tämän pojasta muun muassa käsiteltyjä kuvia, joissa nämä olivat joutumassa Auschwitziin. Toisessa kuvassa poika tapettiin panssarivaunulla. Anglinin seuraajat lähettivät Gershille ja tämän perheelle runsaasti yhteydenottoja, joihin kuului uhkaavia puheluita, sähköposteja, tekstiviestejä, sosiaalisen median julkaisuja ja asiattomia joulukortteja. Anglin vetosi perustuslain ensimmäiseen lisäykseen, mutta oikeusistuin määräsi 8. elokuuta 2019 hänet maksamaan yli 14 miljoonan dollarin vahingonkorvaukset Gershiin kohdistetusta kampanjasta.

Anglin aloitti vuonna 2016 pienten paikallisten "kirjakerhojen" perustamisen. Niiden tärkein tarkoitus oli nimestään huolimatta "valmistautuminen tulevaan rotusotaan". Joulukuussa 2016 Anglin aloitti yhteistyön Richard B. Spencerin ja Mike Enochin kanssa podcastissa, jossa kolmikkoon viitataan yhteisnimellä "The First Triumvirate". Toukokuussa 2017 Anglin julisti alkavan kesän "vihan kesäksi". Hän kannusti "kirjakerhojensa" jäseniä matkustamaan Virginiaan Unite the Right Rallya varten. Anglin vakuutti seuraajiensa voittavan "taistelun". Hän ei itse mennyt paikalle, mutta ohjeisti osallistujia sivustollaan. Kun tapahtuma johti auton ajamiseen väkijoukkoon ja Heather Heyer kuoli, Anglin julisti teon "itsepuolustukseksi". Vain tunteja Heyerin kuoleman jälkeen Anglinin kirjoittamassa puheessa julistettiin "kuolema maanpettureille ja valkoisen rodun vihollisille". Cloudflare veti pois palvelunsa *The Daily Stormerilta*. 

### Vaiheet Unite the Right Rallyn jälkeen
Vuosien 2017–2022 aikana Anglin rekisteröi ainakin viisitoista uutta nettiosoitetta. Hän oli yksi äärioikeistovaikuttajista, jotka olivat vastaajina Sines v. Kessler -oikeustapauksessa. Hän kieltäytyi osallistumasta tapauksen käsittelyyn ja aloitti oikeuden pakoilun. 9. marraskuuta 2022 oikeus asetti häntä vastaan pidätysmääräyksen. Anglin tuki Yhdysvaltain presidentinvaalien 2020 jälkeen voimakkaasti Stop the Steal -liikettä, joka väitti vaaleja "varastetuiksi". 5. tammikuuta 2021 hän kannusti seuraajiaan Yhdysvaltain kongressitalon valtaukseen johtaneeseen mielenilmaukseen. Valtauksen päätyttyä Anglin viittasi tekijöihin "patriootteina" ja "sankareina".

Anglinin seuraaja tuomittiin vuonna 2019 elinkautiseen mustan miehen murhasta Manhattanilla. Syyte oli asetettu viharikoksesta ja terroristisesta teosta. Anglin totesi, ettei tuomitse tekijää. Buffalon joukkoampumisen (2022) tekijä viittasi *The Daily Stormeriin* maailmankuvansa lähteenä ja katsoi muiden rotujen vääjäämättä syrjäyttävän valkoiset. Anglin kuitenkin väitti, ettei tekijä voinut kuulua *The Daily Stormerin* lukijakuntaan, koska oli ottanut rokotteen koronavirusta vastaan.

## Mielipiteet
### Sukupuolikysymyksistä
Anglinin mukaan nyky-yhteiskunnassa miehet ovat naisille alisteisia. Maaliskuussa 2017 hän esitti, että kun naisille annetaan oikeuksia, he tuhoavat kaiken ympäriltään. Anglin kertoi heinäkuussa 2018, että hänen mielestään naiset ansaitsevat tulla pahoinpidellyiksi, raiskatuiksi ja lukituiksi häkkeihin. Hän on popularisoinut valkoisen sharian käsitettä, jolla viitataan naisten orjuuttamiseen valkoisen ylivallan kontekstissa.

### Juutalaisista ja holokaustista
Anglin on holokaustin kiistäjä. Helmikuussa 2017 hän esitti juutalaisten "kuuluvan uuniin". Juutalaiset ovat hänen mukaansa "vihan täyttämiä psykopaatteja" ja "paha rotu". Anglin kuitenkin puolusti Mike Peinovichia kun 8chanissa tämän oli paljastettu olevan naimisissa juutalaisen naisen kanssa. 

### Aasialaisista
Anglinin mukaan kiinalaiset ovat "sieluttomia". Hänellä ei kertomansa mukaan ole paljon pahaa sanottavaa aasialaisista, mutta hänen mukaansa yhdenkään aasialaisen ei silti tulisi muuttaa länsimaihin eikä aasialaisten kanssa tulisi lisääntyä.

Anglinin matkailu Kaakkois-Aasiassa sai jotkut valkoisen ylivallan kannattajat syyttämään Anglinia "rotujen sekoittamisesta". Hänen aatetoverinsa pyrkivät todistamaan, ettei Anglin kuulu "valkoiseen rotuun".

### Koronaviruksesta ja rokotteista
Anglin levitti aktiivisesti salaliittoteorioita, jotka liittyivät koronaviruspandemiaan. Hän on rokotevastainen.

## Lähteet